Aga mis vana asja puutub, siis tuletasin eile meelde, et, jah, panin kunagi ammu (koostöös paljude kogenud inimestega) ühe praktilise raamatu kokku. Kohe hea tunne oli, kuna mõistete loetelu helitehnika peatükist ühele heale inimesele marjaks ära kulus. Aga endal tekkis lugedes tunne, et peaks uue ja parema raamatu tegema. Paraku pole praegu parim aeg ürituste korraldamise käsiraamatute koostamiseks, kui siis ehk "Pidu katku ajal" või siis "Pappi nagu polekski, aga pidu tahaks miljoni eest" (selle viimase pealkirjaga tervitan eeskätt kõiki endiseid ja vapralt vastu pidavaid peotegijatest kolleege, kes järjest sagedamini taoliste klientidega kokku puutuvad)…